Folketing
2003-10-08

Som en af dem, der aldrig nogen sinde har været fascineret af nogen som helst af de der diktaturer, vil jeg sige, at selvfølgelig er det relevant at finde ud af det, men så er det netop det, man skal finde ud af. Så igen, og jeg citerer ministerens chef, statsministeren: »Men den første forudsætning for at føre en meningsfyldt samtale er altså, at man ved, hvad man snakker om. Hvis ukvalificerede meninger bliver lige så gangbare som kvalificeret viden, så ender det altså alt sammen i tomhed og dumhed.« Jeg synes, det er hårdt. Men kvalificeret viden er noget andet end mening. Jeg har jo selv undervist og underviser, og jeg har lagt enormt meget vægt på, at mine elever skulle forstå viden og mening - det der rundbordspjat, som nogle snakker om, har jeg aldrig nogen sinde været en del af, og jeg har aldrig villet, at mine elever skulle være en del af det - vi har ikke alle sammen den samme viden, men nogle skal have viden, så de også kan deltage i en kvalificeret debat. Jeg synes, ministeren skal bruge viden, når vi taler om, hvad der skete i Danmarks Radio i 1970'erne, og ikke, hvad man har oplevet.